Surathai21/ocs-krisdika huggingface dataset:
พระราชบัญญัติจัดตั้งศาลจังหวัดที่อำเภอบึงกาฬ จังหวัดหนองคาย พ.ศ. 2534
วันที่ประกาศ: 1991-05-14

content: พระราชบัญญัติ จัดตั้งศาลจังหวัดที่อำเภอบึงกาฬ จังหวัดหนองคาย พ.ศ. ๒๕๓๔
content: ภูมิพลอดุลยเดช ป.ร. ให้ไว้ ณ วันที่ ๑๐ พฤษภาคม พ.ศ. ๒๕๓๔ เป็นปีที่ ๔๖ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรจัดตั้งศาลจังหวัดขึ้นที่อำเภอบึงกาฬ จังหวัดหนองคาย จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภานิติบัญญัติแห่งชาติ ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติจัดตั้งศาลจังหวัดที่อำเภอบึงกาฬ จังหวัดหนองคาย พ.ศ. ๒๕๓๔”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้จัดตั้งศาลจังหวัดขึ้นที่อำเภอบึงกาฬ จังหวัดหนองคาย เรียกว่า “ศาลจังหวัดบึงกาฬ” และจะเปิดทำการเมื่อใด ให้ประกาศโดยพระราชกฤษฎีกา
sectionNo: 4
content: มาตรา ๔ ให้ศาลจังหวัดบึงกาฬมีเขตตลอดท้องที่อำเภอบึงกาฬ อำเภอปากคาด อำเภอโซ่พิสัย อำเภอพรเจริญ และอำเภอเซกา ในจังหวัดหนองคาย ในระหว่างที่ยังไม่ได้เปิดทำการศาลจังหวัดบึงกาฬตามพระราชกฤษฎีกาที่ออกตามมาตรา ๓ ให้ศาลจังหวัดหนองคายมีเขตอำนาจตลอดถึงเขตศาลจังหวัดบึงกาฬด้วย
sectionNo: 4
content: บรรดาคดีของเขตท้องที่อำเภอที่ระบุไว้ในวรรคหนึ่ง ซึ่งค้างพิจารณาอยู่ในศาลจังหวัดหนองคายในวันเปิดทำการศาลจังหวัดบึงกาฬตามมาตรา ๓ ให้คงพิจารณาพิพากษาในศาลจังหวัดหนองคาย
sectionNo: 5
content: มาตรา ๕ ให้รัฐมนตรีว่าการกระทรวงยุติธรรมรักษาการตามพระราชบัญญัตินี้
content: ผู้รับสนองพระบรมราชโองการ อานันท์ ปันยารชุน นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่เป็นการสมควรจัดตั้งศาลจังหวัดขึ้นที่อำเภอบึงกาฬ จังหวัดหนองคาย ให้มีเขตตลอดท้องที่อำเภอบึงกาฬ อำเภอปากคาด อำเภอโซ่พิสัย อำเภอพรเจริญ และอำเภอเซกา จังหวัดหนองคาย เพื่อประโยชน์แก่ประชาชนในท้องที่อำเภอดังกล่าว
content: และโดยที่มีประเพณีการปกครองประเทศไทยในระบอบประชาธิปไตยว่า บรรดาศาลทั้งหลายจะตั้งขึ้นได้ก็แต่โดยพระราชบัญญัติ จึงจำเป็นต้องตราพระราชบัญญัตินี้
พระราชบัญญัติเปลี่ยนแปลงเขตอำนาจศาลจังหวัดมีนบุรี พ.ศ. 2534
วันที่ประกาศ: 1991-05-14

content: พระราชบัญญัติ เปลี่ยนแปลงเขตอำนาจศาลจังหวัดมีนบุรี พ.ศ. ๒๕๓๔
content: ภูมิพลอดุลยเดช ป.ร. ให้ไว้ ณ วันที่ ๑๐ พฤษภาคม พ.ศ. ๒๕๓๔ เป็นปีที่ ๔๖ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรเปลี่ยนแปลงเขตอำนาจศาลจังหวัดมีนบุรี จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภานิติบัญญัติแห่งชาติ ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติเปลี่ยนแปลงเขตอำนาจศาลจังหวัดมีนบุรี พ.ศ. ๒๕๓๔”
sectionNo: 2
content: มาตรา ๒ พระราชบัญญัตินี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้ศาลจังหวัดมีนบุรี ซึ่งมีเขตอำนาจตลอดท้องที่เขตมีนบุรี เขตหนองจอก และเขตลาดกระบัง ในกรุงเทพมหานคร มีเขตอำนาจในแขวงท่าแร้ง แขวงสายไหม แขวงออเงิน เขตบางเขน แขวงคันนายาว แขวงสะพานสูง เขตบึงกุ่ม และแขวงจรเข้บัว เขตลาดพร้าวในกรุงเทพมหานครด้วย
sectionNo: 4
content: มาตรา ๔ บรรดาคดีของเขตท้องที่แขวงที่ระบุไว้ในมาตรา ๓ ซึ่งค้างพิจารณาอยู่ในศาลแขวงพระนครเหนือ ศาลอาญา หรือศาลแพ่ง ในวันที่พระราชบัญญัตินี้ใช้บังคับ ให้คงพิจารณาพิพากษาในศาลแขวงพระนครเหนือ ศาลอาญา หรือศาลแพ่ง แล้วแต่กรณี
sectionNo: 5
content: มาตรา ๕ ให้รัฐมนตรีว่าการกระทรวงยุติธรรมรักษาการตามพระราชบัญญัตินี้
content: ผู้รับสนองพระบรมราชโองการ อานันท์ ปันยารชุน นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่แขวงท่าแร้ง แขวงสายไหม แขวงออเงิน เขตบางเขน แขวงคันนายาว แขวงสะพานสูง เขตบึงกุ่ม และแขวงจรเข้บัว เขตลาดพร้าว ตั้งอยู่ประชิดกับเขตมีนบุรี ซึ่งเป็นที่ตั้งของศาลจังหวัดมีนบุรี
content: และการคมนาคมติดต่อระหว่างแขวงดังกล่าวกับศาลจังหวัดมีนบุรีเป็นไปด้วยความสะดวกและรวดเร็ว เหมาะสมที่จะให้คู่ความนำคดีที่เกิดขึ้นในท้องที่ดังกล่าวมาดำเนินคดีที่ศาลจังหวัดมีนบุรีมากกว่าที่ศาลแขวงพระนครเหนือ ศาลอาญา หรือศาลแพ่ง สมควรที่จะขยายเขตอำนาจศาลจังหวัดมีนบุรี
content: ออกไปให้ครอบคลุมท้องที่แขวงดังกล่าวเพื่ออำนวยความสะดวกแก่คู่ความและประชาชนที่จะมาติดต่อราชการกับศาล จึงจำเป็นต้องตราพระราชบัญญัตินี้